庖婢病跂自臨鼎俎有詩
作者：劉摯
朝代：宋

paragraphs: 塘頭買鮮鱗，戢戢楊柳貫。
不憂一日饑，遂可支兩膳。
北方貴窗魚，豈異此中窗。
但求杯盌充，焉問名實眩。
芼之薑芥蔬，雜以紫蓴綫。
雖非梁肉豪，鄉思已過半。
甘芳漬蒙茸，軟熟分片段。
佐我新炊秔，珠琲光粲粲。
春羮遠無慚，枯鮝不足羡。
吾于饕餮衰，安此軟暖燕。
昔人意不佳，多緣噉脯麵。
聖賢親鼎俎，毋庸厭烹饌。